|  |
| --- |
| **Dvergsvane** |
| Dvergsvane, Cygnus columbianus Foto: Maga-chanDvergsvane, *Cygnus columbianus* Foto: Maga-chan |
| Læte |
|
| **Utbreiing og status** |
| **Status i verda:** LC LivskraftigUtbreiinga av Dvergsvane Utbreiinga av Dvergsvane |
|
| **Systematikk** |
| **Rike:** | Dyr Animalia |
| **Rekkje:** | Ryggstrengdyr Chordata |
| **Underrekkje:** | Virveldyr Vertebrata |
| **Klasse:** | Fuglar Aves |
| **Orden:** | Andefuglar Anseriformes |
| **Familie:** | Andefamilien Anatidae |
| **Slekt:** | *Cygnus* |
| **Art:** | **Dvergsvane** *C. columbianus* |
|
| **Vitskapleg namn** |
| ***Cygnus columbianus***Ord, 1815 |

**Dvergsvane** (*Cygnus columbianus*) er ein holarktisk fugl i andefamilien. Ho har hekkeområde i arktisk del av Eurasia og Nord-Amerika og migrerer til varmare område om vinteren. Arten er ein fåtalig vintergjest i Noreg. Av dei seks artane av svaner i slekta *Cygnus* er dvergsvana den nest minste.

Skildring
---------

Dvergsvana er 115–140 cm lang og veg frå 3,4 til 7,8 kg og er med det den minste svana i Europa. I utsjånaden er ho mykje lik songsvane (*Cygnus cygnus*), med ei fullstendig kvit fjørdrakt, svarte bein og gul nebbrot. Ungfuglane er bleik gråkvite i farga. Dvergsvana kan skiljast frå songsvana i storleik, er meir kompakt med relativt større hovud enn songsvana. Det beste kjenneteiknet er storleiken på det svarte område på nebbet. Hos dvergsvana går dette høgare opp enn hos songsvana slik at det gule feltet hos dvergsvana får ei langt mindre avlang form. Hos underarten *columbianus* i Nord-Amerika kan det gule område vere endra mindre.

Dvergsvana er den av alle fugleartar i verda som har flest fjør, i vinterdrakt kan ho ha over 25 000 fjør.

Læte
----

Songsvana er kjent for sine trompetstøyt. Men samanlikna med songsvana har dvergsvana ein høgare nasal lyd i eit litt høgare stemmeleie. Støyta kjem to og to eller enkeltvis der songsvana gjev tre eller fire støyt i ein serie.

Utbreiing
---------

Dvergsvana hekkar på tundraen i Eurasia frå Kolahalvøya i vest og over til munningen av Kolymaelva i austre Sibir, heile hekkeområde er i Russland. Om hausten flyttar dei vestlege fuglane til kystane ved Kvitsjøen og Austersjøen, og fuglane overvintrar ved Nordsjøkystar, i Tyskland, England og Irland. Andre grupper overvintrar ved Kaspihavet, ved Aralsjøen og i Aust-Asia. Underarten *columbianus* hekkar i kystområde i Alaska og Canada. Dei har typisk overvintringsområde langs stillehavskysten frå Sør-Alaska til California.

I hekketida føretrekk dei habitat av myr og grunne tjern som er rik på vegetasjon. Om vinteren kan dei beite på grasmarker ved kystar. I denne tida blandar dei seg ofte med songsvaner.

Forplanting
-----------

Dvergsvaner kan danne par når dei er 3–4 år gamle, men dei hekkar ikkje før dei er 5–6 år. Som andre svaner er dei monogame til ein i paret døyr. Vanlegvis er det 3–5 egg i kvart kull, rugetida er om lag 29–30 dagar. Ungane kan flyge etter 40 til 45 dagar. Begge foreldre ar aktive i å syte for ungekullet.

Kjelder
-------

* *Denne artikkelen bygger på «Zwergschwan» frå Wikipedia på tysk, den 17. januar 2009.*
* Svensson L, Grant: *Gyldendals store fugleguide*, Gyldendal norsk forlag, 1999
* The Zoological Society of San Diego: Animal Bytes: Birds

Referansar

1. ↑  The Zoological Society of San Diego: Animal Bytes: Birds, i bolken om 'A variety of birds'

| Namn på ulike språk |
| --- |
| Dvergsvane |
| Svensk | Mindre sångsvan |
| Dansk | Pibesvane |
| Engelsk | Tundra Swan |
| Tysk | Zwergschwan |
| Fransk | Cygne siffleur |
| Spansk | Cisne chico |
| Russisk | Tundrovyj lebed (Тундровый лебедь), Amerikanskij lebed (Американский лебедь) |

Bakgrunnsstoff
--------------

* (no) *Dvergsvane* hos ArtsdatabankenRedigere på wikidata
* (en) *Dvergsvane* – oversikt og omtale av artane i WORMS-databasenRedigere på wikidata
* (en) *Dvergsvane* i Encyclopedia of LifeRedigere på wikidata
* (en) *Dvergsvane* i Global Biodiversity Information FacilityRedigere på wikidata
* (sv) *Dvergsvane* hos DyntaxaRedigere på wikidata
* (en) *Dvergsvane* hos FossilworksRedigere på wikidata
* (en) *Dvergsvane* hos ITISRedigere på wikidata
* (en) *Dvergsvane* hos NCBIRedigere på wikidata
* (en) *Kategori:Cygnus columbianus* – bilete, video eller lyd på Wikimedia CommonsRedigere på wikidata
* *Cygnus columbianus* – detaljert informasjon på WikispeciesRedigere på wikidata


|  |  |
| --- | --- |
| Autoritetsdata | 
* Store norske leksikon
* BBC Things
* Dyntaxa
* ITIS
* EOL

 |